OSP ตั้ง “กรรณิกา ชลิตอาภรณ์” นั่งปธ.บอร์ดแทน “เพชร โอสถานุเคราะห์”
OSP ปรับโครงสร้างบริหาร ตั้ง "กรรณิกา ชลิตอาภรณ์" นั่งปธ.บอร์ดแทน "เพชร โอสถานุเคราะห์"
23 ก.ค. 2563

นายสุรินทร์ โอสถานุเคราะห์ ประธานกรรมการ บริษัท โอสถสภา จำกัด (มหาชน) หรือ OSP เปิดเผยว่า ที่ประชุมคณะกรรมการบริษัทวันที่ 22 ก.ค.63 มีมติให้มีการปรับโครงสร้างการบริหารจัดการใหม่เพื่อเสริมศักยภาพทางธุรกิจ ให้เกิดความคล่องตัวและประสิทธิภาพในการดำเนินงาน หลังนายเพชร โอสถานุเคราะห์ ประธานคณะกรรมการบริหารและ CEO ขอลาออกเนื่องจากปัญหาด้านสุขภาพ
โดยในการปรับโครงสร้างดังกล่าว นายเพชร จะขึ้นมาดำรงตำแหน่ง รองประธานกรรมการ พร้อมกันนี้ได้มอบหมายให้ นางกรรณิกา ชลิตอาภรณ์ ผู้บริหารที่มีประสบความสำเร็จในวงการธุรกิจที่ผ่านงานกับบริษัทไทยและบริษัทข้ามชาติกว่า 40 ปีมาดำรงตำแหน่งประธานคณะกรรมการบริหาร
สำหรับตำแหน่ง CEO ได้แต่งตั้งให้ นายธนา ไชยประสิทธิ์ หนึ่งในผู้บริหารรุ่นที่สี่ของตระกูลโอสถานุเคราะห์ ขึ้นเป็นรักษาการ CEO โดยเป็นคณะกรรมการบริหารร่วมงานกับโอสถสภามานานกว่า 30 ปีเป็นผู้บริหารที่มีประสบการณ์ครอบคลุมในทุกธุรกิจของบริษัท เป็นบุคคลที่มีความสัมพันธ์และใกล้ชิดกับพนักงานทุกระดับ นอกจากนี้ยังแต่งตั้งให้นายธัชรินทร์ โอสถานุเคราะห์ ขึ้นมาเป็นรองประธานคณะกรรมการบริหารร่วมกับคณะกรรมการในชุดนี้ด้วย และนายสลิล ปิ่นขยัน เป็นประธานคณะกรรมการบริหารความเสี่ยง
อย่างไรก็ตาม การเปลี่ยนแปลงในครั้งนี้ นางวรรณิภา ภักดีบุตร กรรมการผู้จัดการใหญ่ OSP ยังคงนำทีมผู้บริหารมืออาชีพชุดเดิมซึ่งเป็นทีมที่มีประสบการณ์และความเชี่ยวชาญจากหลากหลายด้านจากธุรกิจทั้งในและต่างประเทศซึ่งได้ร่วมงานกับโอสถสภามากว่า 3 ปี ทั้งนี้ การแต่งตั้งและการสิ้นสุดการดำรงตำแหน่งข้างต้น มีผลตั้งแต่วันที่22 กรกฎาคม 2563 เป็นต้นไป
สำหรับแผนงานของ OSP ในครึ่งปีหลัง ยังเดินหน้าพร้อมเปิดโรงงานเครื่องดื่มที่นิคมอุตสาหกรรมทิลาวา ประเทศเมียนมา และมีแผนขยายช่องทางการจัดจำหน่ายและกระจายเครื่องดื่มซีวิดทั้งในประเทศและต่างประเทศในแถบภูมิภาคอีกด้วย นอกจากนี้ Slimma เครื่องดื่มฟังคชั่นนอลดริ้งค์ใหม่ของโอสถสภาได้สร้างปรากฏการณ์ยอดขายเครื่องดื่มติด Top 5 ของกลุ่มอาหารและเครื่องดื่มในช่องทางออนไลน์ผ่าน Lazada และเตรียมขยายสู่ช่องทางการจัดจำหน่ายในช่องทางอื่นเร็วๆนี้ ซึ่งจากแผนงานดังกล่าวโอสถสภามีความมั่นใจว่าธุรกิจของโอสถสภาในครึ่งปีหลังจะเติบโตสอดคล้องตามเป้าหมายที่วางไว้